L-Isqof Awżiljarju Joseph Galea Curmi qal li hi x-xjenza, mhux il-fidi, li tgħarrafna li tarbija fil-ġuf hija ħajja umana, u mhux biss potenzjal ta' ħajja. Dan kien il-kliem tal-ftuħ tal-Isqof fl-omelija li ta llum, Jum il-Ħajja, fil-Konkatidral ta' San Ġwann, il-Belt Valletta. Ikkonċelebra l-quddiesa Mons. Charles Attard, id-Direttur tal-Moviment ta' Kana. Għal din il-quddiesa li ssir kull sena mill-Malta Unborn Child Platform, attendew il-President George Vella, il-Ministru għall-Anzjani Michael Farrugia, u x-Shadow Minister ghall-Akkomodazzjoni Soċjali Ivan Bartolo. L-Isqof beda l-omelija billi rrifletta fuq il-meravilja tal-ħajja umana, kif tiżviluppa mill-ewwel mument tat-tnissil tagħha. Semma kif illum il-ġurnata sar progress kbir fix-xjenza u wieħed jista' jieħu wkoll scan tat-tarbija fil-ġuf meta tkun għadha żgħira żgħira, qed tifforma ruħha bil-mod il-mod. Sostna li, "Ix-xjenza waħedha tgħidlek: hemm il-ħajja; mhijiex biss potenzjal ta' ħajja, imma bdiet ħajja umana. Anke jekk nagħlqu għajnejna biex ma narawx, u nippretendu li mhijiex hemm, xorta tibqa' ħajja umana ġdida." Li tgħidilna l-fidi, kompla jgħid l-Isqof, hu li din il-ħajja umana hi don ta' Alla, u li f'din il-ħajja umana aħna naraw ix-xbieha tiegħu. Fl-Evanġelju tal-lum, spjega l-Isqof, Ġesù jurina kif għal Alla l-ħajja ta' kull bniedem hi għażiża. Mons. Galea Curmi semma l-kelmiet "imħabba, kompassjoni u għożża" għaliex il-ħajja umana jixirqilha li tkun imseddqa b'dawn it-tliet affarijiet. Huwa saħaq fuq il-fatt li s-soċjetà trid tkun waħda fejn id-dinjità ta' kull ħajja umana tkun apprezzata u protetta, b'attenzjoni speċjali lil dawk li huma l-aktar dgħajfa. Omelija oħra tal-Isqof f'Settembru Il-progressivi u l-liberali jħarsu l-ħajja – L-Isqof Galea Curmi Fil-pandemija spikka l-valur tal-ħajja Il-pandemija wkoll issemmiet fl-omelija tal-Isqof, billi qal li fil-pandemija, spikka aktar minn qatt qabel il-valur tal-ħajja umana. Huwa tkellem fuq l-importanza li n-nies isegwu l-miżuri kontra l-Covid-19 u li jieħdu l-vaċċin. Saħaq kif dan juri li "għandna nkunu konsistenti favur il-ħajja. Għalhekk hu importanti li l-ħajja tkun imħarsa mill-ewwel mument sat-tmiem naturali tagħha." Spjega kif fil-bidu nett tal-ħajja, hemm vulnerabbiltà u dgħufija, kif hemm ukoll fi tmiem il-ħajja. Semma lil dawk li jħossuhom imwarrbin u aċċertahom li m'hemm ħadd li hu żejjed u li għandu jiġi skartat. Kompla jgħid li tajjeb li jiġu inkoraġġuti azzjonijiet favur il-ħajja, bħalma huma l-għoti tad-demm, l-attenzjoni għall-ħajja fis-sewqan, il-miżuri responsabbli fl-industrija tal-kostruzzjoni, l-għajnuna lil min ikun f'riskju li jegħreq fil-Baħar Mediterran, il-protezzjoni ta' vittmi tal-vjolenza domestika, u s-sensittività meta nitkellmu fuq u ma' xulxin. Mons. Galea Curmi rrefera għas-salm "Hu jfejjaq il-qlub maqsuma, hu jorbot il-ġrieħi tagħhom," u qal li għalhekk il-kompassjoni tagħna hi lejn it-tarbija fil-ġuf u fl-istess waqt lejn l-omm li ġġorr it-tarbija għax il-ħajja tat-tnejn hi għażiża. Temm jgħid li tkun soċjetà rigressiva li tiskarta jew telimina l-ħajja. Soċjetà progressiva tagħraf li s-saħħa tas-soċjetà tiddependi mill-progress ta' dawk l-iżjed dgħajfin. Esperjenza ta' nisa li kkunsidraw l-abort Filmat: "F'qalbi kont naf li ma nistax nagħmel abort għax mhux faċli tneħħi parti minnek"